b'\n_START_ARTICLE_\nLeonas Kaulakis\n_START_SECTION_\nBiografija\n_START_PARAGRAPH_\nGim\xc4\x97 advokato \xc5\xa1eimoje. 1922\xc2\xa0m. baig\xc4\x97 Tel\xc5\xa1i\xc5\xb3 gimnazij\xc4\x85 ir \xc4\xafstojo \xc4\xaf Lietuvos universiteto Technikos fakultet\xc4\x85. Dar b\xc5\xabdamas studentu nuo 1925\xc2\xa0m. prad\xc4\x97jo dirbti laborantu fakulteto Elektrotechnikos katedroje. 1928\xc2\xa0m. baig\xc4\x99s universitet\xc4\x85, sta\xc5\xbeavosi Ciuricho auk\xc5\xa1tojoje technikos mokykloje ir Pary\xc5\xbeiaus auk\xc5\xa1\xc4\x8diausiojoje elektrotechnikos mokykloje, kur susipa\xc5\xbeino su mokymo organizavimu ir laboratorijomis. 1932\xc2\xa0m. paskirtas Elektrotechnikos katedros asistentu prad\xc4\x97jo d\xc4\x97styti elektrini\xc5\xb3 matavim\xc5\xb3 bei elektros sto\xc4\x8di\xc5\xb3 ir tinkl\xc5\xb3 disciplinas. Tapo pirmuoju profesionaliu d\xc4\x97stytoju katedroje, nes kiti d\xc4\x97stytojai universitete dirbo antraeil\xc4\x97se pareigose._NEWLINE_1936\xe2\x80\x931940\xc2\xa0m. be to dirbo ir Energijos komitete, rengusiame Lietuvos energetikos nepriklausomumo nuo u\xc5\xbesienio ir energetikos pl\xc4\x97tros perspektyvinius planus. Nuo 1937\xc2\xa0m. Elektros komisijos pirmininkas, jam vadovaujant 1937\xe2\x80\x931938\xc2\xa0m. atlikta Lietuvos energetikos \xc5\xabkio analiz\xc4\x97. Pirmasis \xc4\x97m\xc4\x97 propaguoti durpi\xc5\xb3 ir vandens naudojim\xc4\x85 \xc5\xa1alies energetikos \xc5\xabkyje. Komiteto iniciatyva pagal L. Kaulakio parengt\xc4\x85 projekt\xc4\x85 pastatyta R\xc4\x97kyvos elektrin\xc4\x97, prad\xc4\x97ti rengti Kauno hidroelektrin\xc4\x97s statybos planai, suplanuotos naujos elektros energijos tiekimo ir perdavimo linijos. 1937\xc2\xa0m. atstovvo Lietuvai Pasaulio energetikos konferencijoje. _NEWLINE_1940\xc2\xa0m. Elektrotechnikos katedra padalyta \xc4\xaf kelet\xc4\x85 specializuot\xc5\xb3 katedr\xc5\xb3, kurios susik\xc5\xabr\xc4\x97 tame pa\xc4\x8diame Vytauto Did\xc5\xbeiojo universiteto Technikos fakultete. Buv\xc4\x99 Elektrotechnikos katedros d\xc4\x97stytojai tapo nauj\xc5\xb3j\xc5\xb3 katedr\xc5\xb3 ved\xc4\x97jais. Pirmuoju Elektros sistem\xc5\xb3 katedros (prad\xc5\xbeioje ji buvo pavadinta Elektros j\xc4\x97gaini\xc5\xb3 ir tinkl\xc5\xb3 katedra) ved\xc4\x97ju 1940\xc2\xa0m. tapo Leonas Kaulakis. 1941\xc2\xa0m. rugpj\xc5\xab\xc4\x8dio 1 d. katedra buvo pervadinta \xc4\xaf Elektros sto\xc4\x8di\xc5\xb3 ir tinkl\xc5\xb3 katedr\xc4\x85, nuo 1956\xc2\xa0m. liepos 19 d. vadinama Elektros sto\xc4\x8di\xc5\xb3 katedra, nuo 1962\xc2\xa0m. liepos 1 d. \xc4\xafgijo dabartin\xc4\xaf Elektros sistem\xc5\xb3 katedros pavadinim\xc4\x85. Katedrai jis vadovavo prie vis\xc5\xb3 vald\xc5\xbei\xc5\xb3 iki 1974\xc2\xa0m. Po to iki 1984\xc2\xa0m. dirbo katedros profesoriumi, o v\xc4\x97liau iki gyvenimo pabaigos\xc2\xa0\xe2\x80\x93 profesoriumi-konsultantu._NEWLINE_1940\xc2\xa0m. suorganizuota komisija VDU Elektrotechnikos fakultetui steigti. \xc5\xa0ios komisijos pirmininku buvo paskirtas Leonas Kaulakis. Ta\xc4\x8diau prasid\xc4\x97j\xc4\x99s Antrasis pasaulinis karas nutrauk\xc4\x97 \xc5\xa1\xc4\xaf darb\xc4\x85 ir jis buvo atnaujintas tik jam pasibaigus. Elektrotechnikos fakultetas buvo u\xc5\xbebaigtas kurti tik 1948\xc2\xa0m. Jo pirmasis dekanas buvo prof. Kazimieras Bar\xc5\xa1auskas. 1950\xc2\xa0m. \xc4\xafkurtas Kauno politechnikos institutas, \xc4\xaf kurio sud\xc4\x97t\xc4\xaf \xc4\xaf\xc4\x97jo Elektrotechnikos fakultetas. _NEWLINE_1948\xe2\x80\x931953\xc2\xa0m. LSSR MA Technikos instituto Energetikos sektoriaus vadovas, vadovavo respublikin\xc4\x97ms komisijoms, rengusioms perspektyvinius respublikos energetikos vystymo planus. Ilg\xc4\x85 laik\xc4\x85 vadovavo \xe2\x80\x9e\xc5\xbdinijos\xe2\x80\x9c draugijos energetikos sekcijai, buvo Kauno politechnikos instituto ir Fizikini\xc5\xb3 technini\xc5\xb3 energetikos problem\xc5\xb3 mokslinio tyrimo instituto mokslini\xc5\xb3 taryb\xc5\xb3, elektros energetikos specialybi\xc5\xb3 metodini\xc5\xb3 komisij\xc5\xb3 narys. \xc5\xbdvalus, energingas, draugi\xc5\xa1kas, pla\xc4\x8dios erudicijos, ir subtilaus humoro jausmo, aistringas kaln\xc5\xb3 slidininkas ir keliautojas, mokslininkas, pedagogas ir visuomen\xc4\x97s veik\xc4\x97jas be kita ko dar buvo ne vien Lietuvoje gerai \xc5\xbeinomas sodininkas ir g\xc4\x97lininkas.  Palaidotas Petra\xc5\xa1i\xc5\xabn\xc5\xb3 kapin\xc4\x97se.\n_START_SECTION_\nMokslin\xc4\x97 veikla\n_START_PARAGRAPH_\nTyrim\xc5\xb3 sritis\xc2\xa0\xe2\x80\x93 Lietuvos energetika ir elektrifikavimas, elektros energijos kokyb\xc4\x97s gerinimas. 1937\xe2\x80\x931938\xc2\xa0m. propagavo vietini\xc5\xb3 kuro i\xc5\xa1tekli\xc5\xb3 panaudojim\xc4\x85 Lietuvos energetikos \xc5\xabkyje. 1957\xc2\xa0m. apgyn\xc4\x97 technikos moksl\xc5\xb3 kandidato disertacij\xc4\x85, organizavo mokslinius elektros sistem\xc5\xb3 modeliavimo tyrimus. Elektros sistem\xc5\xb3 katedroje sukurti nuolatin\xc4\x97s srov\xc4\x97s elektros sistem\xc5\xb3 analizatoriai, naudojami projektuojant energetines sistemas ir tinklus bei planuojant re\xc5\xbeimus. Analizatoriai i\xc5\xa1garsino katedr\xc4\x85, pelnydami medalius ir premijas \xc4\xafvairiuose konkursuose. 1966\xc2\xa0m. apgyn\xc4\x97 technikos moksl\xc5\xb3 (dab. habilituoto) daktaro disertacij\xc4\x85. 1969\xc2\xa0m. profesorius. Paskelb\xc4\x97 per 100 mokslini\xc5\xb3 straipsni\xc5\xb3, para\xc5\xa1\xc4\x97 mokslo knyg\xc5\xb3 ir vadov\xc4\x97li\xc5\xb3 studentams.'